 Program JA Zaklady podnikania

**Malí podnikatelia.**

V mesiacoch marec až máj sa žiaci ....5.A...... triedy s konzultantkou pani Alenou Scholzovou z neziskovej vzdelávacej organizácie **JA Slovensko**, zapojili do vzdelávacieho programu **JA Základy podnikania**.

Táto mimoškolská aktivita doplnila tradičnú skladbu vyučovacích predmetov, na ktorých sa stretávajú s finančnou gramotnosťou, aktivitami na rozvíjanie podnikateľských a ekonomických schopností. Počas cyklu piatich tém - **Peniaze, Organizácia, Manažment a povolania, Výroba, Marketing** - získavali žiaci hravou formou vedomosti o fungovaní a riadení ekonomických činností, o zodpovednosti v podnikaní v systéme ekonomiky voľného trhu. Prostredníctvom rôznych aktivít boli podnecovaní, aby hľadali možnosti svojich budúcich povolaní.

Tému **Peniaze** žiaci väčšinou poznali z hodín na prvom stupni. Spoznávali spôsoby použitia peňazí a základné princípy hospodárenia, pracovali s rodinným rozpočtom. V module **Organizácia** sa žiaci rozprávali o zdrojoch potrebných pre začatie podnikania, vysvetľovali si význam vzdelávania pre prípravu pracovníkov a manažérov, vymenovávali náklady spojené so založením podniku a nakoniec si "zakladali vlastné firmy". V časti **Manažment**  **a povolania** sa učili rozlišovať vlastnosti, na ktoré zamestnávatelia kladú dôraz pri výbere zamestnancov, zahrali sa na úspešné zvládnutie prijímacieho pohovoru do zamestnania. Žiakov veľmi zaujala praktická aktivita v module s názvom **Výroba**. Mali si vyskúšať a porovnať metódy kusovej a hromadnej výroby a vypočítať produktivitu práce a to tým, že v časovom limite skladali jednoduché perá na písanie.  Záverečný modul **Marketing** mal žiakom pomôcť pochopiť princípy marketingu, vysvetliť prečo podniky robia reklamu. Sledovali rôzne metódy reklamy používané v časopisoch, novinách a v televízii. Vyskúšali si ako asi funguje priamy predaj produktu v praxi, ako zaujať zákazníka, ako v súlade s etickými princípmi, najlepšie svoj produkt predať.

Ku každému modul bo k dispozícii program pracovný list, ktorý sa volal Podnikateľský žurnál, s množstvom námetov a úloh pre žiakov.

Prostredníctvom tejto vzdelávacej aktivity mohli žiaci nahliadnuť do sveta podnikania, ekonomiky a financií, s ktorými sa budú stretávať vo svojom profesionálnom živote a možno začali tušiť smer svojej budúcej pracovnej kariéry.